រដ្ឋមន្ត្រី​ក្រសួង​ការបរទេស​អាមេរិក​ចង់​ឃើញ​លទ្ធិប្រជាធិបតេយ្យ​នៅ​បង់ក្លាដេស
ព័ត៌មាន​អន្តរជាតិ​សំខាន់​ផ្សេងៗ​ទៀត​សម្រាប់​ព្រឹក ថ្ងៃអាទិត្យទី​០៦​ខែ​ឧសភា។
លោកស្រីហ៊ីលឡារី គ្លីនតុន រដ្ឋមន្ត្រីក្រសួងការបរទេសអាមេរិកបានសុំដល់ជនជាតិប្រជាជាតិនេះឱ្យបញ្ឈប់ជម្លោះផ្ទៃក្នុងដែលបានបណ្តាលឱ្យមានបាតុកម្មដ៏ឃោរឃៅនិងការបង្ក្រាបយ៉ាងតឹងរ៉ឹងដោយរដ្ឋាភិបាល។ អាមេរិកចង់ឃើញបង់ក្លាដេស និងលទ្ធិប្រជាធិបតេយ្យរបស់ប្រទេសនេះមានជោគជ័យ និងបានសុំដល់រដ្ឋាភិបាលឱ្យគិតគូឱ្យបានហ្មត់ចត់អំពីការបាត់ខ្លួននៃពួកសកម្មជនប្រឆាំងផងដែរ។ ដំណើរសវនាការនៃការនាំខ្លួនឱ្យមកឆ្លើយនៅចំពោះមុខតុលាការសម្រាប់អ្នកជាប់ឃុំឃាំង៥នាក់នៅ កុងតាណាមួ (Guantanamo) ដែលបានត្រូវចោទប្រកាន់ថាបានរួមគំនិតប្រព្រឹត្តអំពើទុច្ចរិតក្នុងការវាយប្រហារភេរវកម្មកាលពីឆ្នាំ២០០១លើស.រ.អ.បានជួបឧបសគ្គកាលពីថ្ងៃសៅរ៍នៅពេល មេគំនិតនៃការវាយប្រហារ ឈ្មោះ កាលីប សីកា ម៉ូហាម៉ាត់ (Khalid Sheikh Mohammed) និងសហចុងចោទបួននាក់របស់គាត់បានដកប្រដាប់ស្តាប់សំទ្បេងនៅនឹងត្រចៀកសម្រាប់ស្តាប់ការប្រែភាសាដែលគេផ្តល់ឱ្យហើយបានប្រកែកមិនព្រមឆ្លើយនឹងសំណួរពីចៅក្រមយោធាទេ។ មានការផ្ទុះមួយចំនួនក្នុងប្រទេសស៊ីរីកាលពីថ្ងៃសៅរ៍បណ្តាលឱ្យមនុស្សយ៉ាងតិចណាស់៥នាក់ស្លាប់នៅពេលដែលពួកអ្នកសង្កេតការអ.ស.ប. បន្តកិច្ចខិតខំប្រឹងប្រែងឃ្លាំមើលកិច្ចឈប់បាញ់គ្នាដែលមិនមាំទាំរវាងរដ្ឋាភិបាលនិងក្រុមប្រឆាំង។ ការវាយប្រហារមួយដោយយន្តហោះស.រ.អ.គ្មានមនុស្សបើកបានបណ្តាលឱ្យមនុស្សយ៉ាងតិចណាស់៨នាក់ដែលជាប់សង្ស័យថាជាពួកជនសកម្មប្រយុទ្ធស្លាប់ក្នុងតំបន់មានវិបត្តិមួយនាប៉ែកពាយ័ព្យនៃប្រទេសប៉ាគិស្ថានកាលពីថ្ងៃសៅរ៍នៅក្នុងស្រុកកុលសម្ព័ន្ធ វ៉ាហ្សីរីស្ថាន (Waziristan) ខាងជើងដែលជាទីជម្រកសុខសាន្តសំខាន់មួយរបស់ពួកតាលីបាន់និងពួកបះបោរ អាល កៃដា។ លោកប្រធានាធិបតីអ៊ីរ៉ង់ ប៉ូហាម៉ាត់ អាម៉ាឌីនីចាទ (Mahmoud Ahmadinejad) បានជួបប្រទះនឹងដំណើរថយក្រោយធំមួយនៅក្នុងការបោះឆ្នោតសភាជាថ្មីដែលអាចមានឥទ្ធិពលទៅលើលទ្ធផលនៃការបោះឆ្នោតប្រធានាធិបតីនៅឆ្នាំក្រោយ។ បណ្តាញផ្សាយព័ត៌មានរបស់រដ្ឋបានប្រកាសកាលពីថ្ងៃសៅរ៍ថាពួកអ្នកប្រឆាំងនឹងលោកប្រធានាធិបតេយ្យរូបនេះបានទទួលកៅអី២០ ប្រៀបធៀបនឹង៨កៅអីសម្រាប់ពួកអ្នកទ្រទ្រង់លោកនិង១១កៅអីសម្រាប់ពួកឯករាជ្យ។កៅអី៦៥ក្នុងសភាអ៊ីរ៉ង់មានអាសនៈ២៩០បានត្រូវដាក់ឱ្យប្រកួតប្រជែងគ្នា។ លោកប្រធានាធិបតីស.រ.អ.បារ៉ាក់អូបាម៉ាចាប់ផ្តើមជាផ្លូវការយុទ្ធនាការឃោសនាបោះឆ្នោតដើម្បីឱ្យលោកជាប់ឆ្នោតជាថ្មីកាលពីថ្ងៃសៅរ៍ជាមួយការប្រជុំមហាជនពីរ។ ពិធីរៀបការមួយរៀបចំទ្បើងដោយពួកអ៊ីស្លាមនិយមជ្រុល Boko Haram បានបញ្ចប់ដោយមានអំពើហិង្សាដ៏ប្រល័យកាលពីថ្ងៃសៅរ៍។